અમેરિકામાં 2018ની શરૂઆત થઇ ત્યારે લોકો કેવા રિઝોલ્યુશન લેવાના છે તેના પર એક સર્વે થયો હતો. 53 ટકા લોકોએ કહ્યું હતું કે અમે હવેથી રેગ્યુલર થોડી બચત કરીશું. બધું વાપરી નાખીએ છીએ. 45 ટકા લોકોએ વજન ઘટાડવાની અને બોડીને શેઇપમાં લાવવાની વાત કરી હતી. એ સિવાય સ્મોકિંગ છોડવાની, રીડિંગ કરવાની અને ટ્રાવેલ કરવાની વાત લોકોએ કરી હતી. એક કલ્પના કરો કે આ વખતે લોકો કઇ વાતનું રિઝોલ્યુશન લેવાનું વિચારતા હશે? વજન ઘટાડવું, વ્યસન છોડવું, સમયસર પહોંચવું, કસરત કરવી વગેરે તો છે જ, એ ઉપરાંત સૌથી વધુ વિચાર આવતો હોય તો એ છે કે મોબાઇલનો ઉપયોગ ઘટાડવો છે. સોશિયલ મીડિયા પાછળ વધુ સમય બગાડવો નથી. દિવસના અમુક સમય જ મોબાઇલ ડેટા ચાલુ રાખવો છે. કોઇ ખોટી પંચાતમાં પડવું નથી. કારણ વગરનો સમય બગડે છે. જોકે દિવાળી અને ન્યૂ યરના મેસેજિસ જ એટલા આવે છે ને કે જવાબ દેતા નાકે દમ આવી જાય. પહેલા જ દિવસે રિઝોલ્યુશનની વાટ લાગી જાય છે. હવે તો ભાઇબીજ અને લાભ પાંચમના મેસેજિસ પણ ઢગલા મોઢે ઠલવાય છે. ગમે તે હોય મોબાઇલનો યુઝ ઘટાડવાની જરૂર તો છે જ. લોકો દર થોડી મિનિટે મોબાઇલ ચેક કરતા રહે છે. મોબાઇલ એડિક્શન એ આજના સમયની સૌથી મોટી બીમારી અને ખતરાની નિશાની છે. બીજું લોકોને જે થાય છે એ એવું છે કે હવેથી ફેમિલી અને ફ્રેન્ડ્સને વધુ ટાઇમ આપવો છે. આ કામ પણ કરવા જેવું છે. લોકો આજે પોતાની વ્યક્તિ પાસેથી કોઇ અપેક્ષા રાખતા હોય તો એ સમય છે. અમુક લોકોને પોતાનો સ્વભાવ સુધારવાના પણ વિચારો આવતા હોય છે. હવેથી ગુસ્સો નથી કરવો. કોઇ વાતનું પ્રેશર નથી લેવું. બધાની સાથે શાંતિથી વાત કરવી છે. કોઇ લફડામાં નથી પડવું. એ સિવાય કરવા જેવું એક કામ એ પણ છે કે થોડોક સમય પોતાના માટે પણ કાઢો. તમે તમારા વિશે વિચારો. તમને ગમતું હોય એવું કંઇક કરો. એકાદ શોખ પાળો. તમને તમારા વજૂદનો અહેસાસ થતો રહેવો જોઇએ. આપણને દર વખતે એવું થતું હોય છે કે કેટલી ઝડપથી દિવાળી આવી ગઇ! સમય કેમ જાય છે એની ખબર જ નથી પડતી! આપણે બોલીએ છીએ કે ટાઇમ ફ્લાય્સ. વાત ખોટી પણ નથી, એટલે જ કહેવાનું મન થાય છે કે થોડુંક જીવો, પોતાના માટે, પોતાના લોકો માટે અને જિંદગી જેવું કંઇક લાગે એના માટે. સહેલું નથી પણ જો રિઝોલ્યુશનને વળગી રહેશો તો એટલું બધું અઘરું પણ નથી. પહેલું રિઝોલ્યુશન એ લો કે હું જે રિઝોલ્યુશન લઇશ એને પ્રામાણિકતાપૂર્વક વળગી રહીશ, પછી જ જે રિઝોલ્યુશન લેવાના હોવ એ લેજો. બાકી પેલી મજાકમાં કહેવાતી વાત તો છે જ કે, કોણે કહ્યું કે સિગારેટ છોડવી અઘરી છે, મેં કેટલીય વાર છોડી છે!